Cinîya kurde Jîna Emînîya (22) ke Rojhelatê Kurdîstanî ra ya, Tehran de hetê polîsanê exlaqî ra semedo ke gijikê ci aseno amebî qetilkerdene. Seba Jîna Emînî hîrê rojî yo Îran û Rojhelatê Kurdîstanî de çalakîyî dewam kenê.
Rêxistina Heqanê Merdiman a Rojhelatê Kurdîstanî Hengawî da zanayene ke çalakîyanê Rojhelatê Kurdîstanî de hêzanê rejîmê Îranî tewr tay 5 kesî qetil kerdê. Goreyê agahîyanê ke Hengawî dayê, Seqiz de 2, Dîwandere de 2 û Dehgulan de zî kesêk ameyî qetilkerdene.
Hetê bînî ra ewro nê hîrê şaristanan û Mehabad, Ûrmîye, Bukan, Sine, Kamyaran, Bicar, Qurwe û Banen de tewr tay 100 kesî birîndar bîyî.
Selahîyetdaranê Îranî derheqê mergan de eşkerayîyêke nêdaye.
Çalakîyanê protestoyî yê Tehran û Meşedî de zî çalakîyanê wendekaranê zanîngehî de vera hukmatî sloganî ameyî vatene. Polîsan pê jop û gazê îsotî hêrişê çalakîkeran kerd û xeylê kesî destbend kerdî.
